Z A P I S N I K

2. sjednice Vijeća Mjesnog odbora Petrova 
održane 7. srpnja 2025. u zgradi Mjesnog odbora Petrova, 
Ulica Jakova Gotovca 7, dvorana A, s početkom u 18:00 sati


Nazočni članovi Vijeća: 	Sonja Braut-Kazić, Anja Đurić, Marija Marinović, Jasna Pugar, 
				Saša Šegrt

Odsutni članovi Vijeća: 	nema

Ostali nazočni: 		nema

Nazočni djelatnici Gradskog ureda za mjesnu samoupravu: nema

Predsjedava, predsjednica Vijeća.

Zapisnik vodi: Saša Šegrt, predsjednica Vijeća

	Predsjednica konstatira da su nazočne sve vijećnice, što znači da Vijeće može pravovaljano odlučivati, te otvara 2. sjednicu Vijeća Mjesnog odbora Petrova. 

	Bez rasprave, Vijeće jednoglasno prihvaća tekst Zapisnika 1., konstituirajuće sjednice Vijeća, održane 26. lipnja 2025.

Vijećnici su uz poziv primili i prijedlog dnevnog reda s materijalima za raspravu. 

Nema prijedloga za dopunu dnevnog reda, pa predsjednica stavlja predloženi dnevni red na glasanje i Vijeće jednoglasno usvaja: 


DNEVNI RED:

1. Zaključak o Prijedlogu prioriteta Plana komunalnih aktivnosti Gradske četvrti Gornji grad – Medveščak za 2026. – donošenje zaključka
2. Zaključak o regulaciji svjetlosne prometne signalizacije za pješake na križanju Petrove ulice i Ulice biskupa Josipa Galjufa – donošenje zaključka
3. Zaključak o obnovi živice na zelenoj površini na Trgu Petra Petretića – donošenje zaključka 
4. Pitanja, prijedlozi i obavijesti


Ad 1. - Zaključak o Prijedlogu prioriteta Plana komunalnih aktivnosti Gradske četvrti Gornji grad - Medveščak za 2026. - donošenje zaključka

Predsjednica otvara 1. točku dnevnog reda uz pojašnjenje da je prijedlog sastavljen na temelju iskustava iz prethodnog mandata te problema uočenih u razdoblju između dva mandata. Nakon toga otvara raspravu u kojoj kratko sudjeluju sve vijećnice. 

Marija Marinović predlaže postavljanje biste Jakova Gotovca na prostoru ispred Mjesnog odbora, dodajući da se ove godine obilježava 130 godina od rođenja skladatelja te 90. godina od praizvedbe opere „Ero s onoga svijeta“.

Podpredsjednica Anja Đurić predlaže postavljanje klupe za dojenje te dviju sprava za street workout u parku u Ulici Jakova Gotovca.

Vijećnice se slažu s prijedlozima. Nakon rasprave Vijeće jednoglasno usvaja:

ZAKLJUČAK o Prijedlogu prioriteta Plana komunalnih aktivnosti Gradske četvrti Gornji grad - Medveščak za 2026. - donošenje zaključka

(Zaključak se prilaže ovom zapisniku i njegov je sastavni dio.)


Ad 2 – Zaključak o regulaciji svjetlosne prometne signalizacije za pješake na križanju Petrove ulice i Ulice biskupa Josipa Galjufa – donošenje zaključka

Predsjednica otvara 2. točku dnevnog reda te uvodno pojašnjava da je na ovaj problem ukazala građanka L.D.P., stanovnica Petrove ulice, koja se Vijeću obratila pisanim putem te opisala problem semafora na križanju Petrove i Galjufove ulice: zeleno svjetlo za pješake pali se automatski u pravilnim intervalima, dok se zeleno svjetlo za pješake ne pali automatski, već tek nakon stiskanja tipkala i to s dužim vremenskim odmakom. Pješaci koji žele dvaput prijeći cestu, primjerice, Galjufovu, a zatim na neparnu stranu Petrove ulice, prisiljeni su vrlo dugo čekati, a nerijetko nepropisno pretrčavaju ulicu. Vijeće je na zadnjoj sjednici u prethodnom mandatu donijelo zaključak kojim se traži regulacija, no s obzirom da je problem i dalje prisutan, predložila je njegovo stavljanje na dnevni red i u ovom mandatu.

Po završetku kraće rasprave, u kojoj sudjeluju sve vijećnice, Vijeće jednoglasno donosi

Z A K LJ U Č A K o regulaciji svjetlosne prometne signalizacije za pješake na križanju Petrove ulice i Ulice biskupa Josipa Galjufa

(Zaključak se prilaže ovom zapisniku i njegov je sastavni dio.)


Predsjednica otvara 3. točku dnevnog reda te uvodno navodi da se mlada živica posađena uz zelenu površinu na Trgu Petra Petretića počela sušiti i venuti, zbog nametnika ili biljne bolesti. Kako se problem ne bi proširio, predlaže pregled Zrinjevca i sanaciju po potrebi. 

Vijećnice su suglasne s prijedlogom, te jednoglasno donose


Ad. 3 – Zaključak o pregledu živice od šimšira na zelenoj površini na Petretićevom trgu – donošenje zaključka

Z A K LJ U Č A K o pregledu živice od šimšira na zelenoj površini na Petretićevom trgu 

(Zaključak se prilaže ovom zapisniku i njegov je sastavni dio.)

Ad. 4 – Pitanja, prijedlozi, obavijesti

Predsjednica podsjeća da se 8. i 9. srpnja 2025. od 17:00 sati održava edukacija za vijećnike, u prostoru Studentskog centra (8. srpnja) i na Velesajmu (9. srpnja) te poziva vijećnice da se odazovu na edukaciju. 

Marija Marinović zatražila je pisani odgovor Gradskog ureda za mjesnu samoupravu, civilnu zaštitu i promet te Vijeće gradske četvrti odnosno Grada na zaključak s posljednje, 50. sjednice VMO Petrova, održane 4. travnja 2025. godine, koji se odnosi na hitno čišćenje i uređenje atomskih skloništa u Ulici Jakova Gotovca, a koji je usvojen na njezin prijedlog. Vijećnica ponovo ističe da je skloništa važno isprazniti od uskladištenih materijala, urediti i očistiti, kako bi bila stavljena u funkciju u slučaju potrebe, te dodaje da ako dosad po tom pitanju nije postupano, traži da se žurno krene s rješavanjem.

Drugih informacija, prijedloga i obavijesti nije bilo.


Dovršeno u 18:40 sati.


KLASA: 024-08/25-002/156
URBROJ: 251-13-11-4/016-25-6
Zagreb, 7. srpnja 2025.

Zapisnik sastavila: 
Saša Šegrt

[bookmark: _Hlk125451316]Predsjednica
Vijeća Mjesnog odbora Petrova

Saša Šegrt


	Na temelju članka 16. točka 8. Pravila Mjesnog odbora Petrova, Vijeće Mjesnog odbora Petrova  na 2. sjednici, 7. srpnja 2025., donijelo je

Z A K LJ U Č A K

[bookmark: _GoBack] o Prijedlogu prioriteta Plana komunalnih aktivnosti Gradske četvrti Gornji grad - Medveščak za 2026. - donošenje zaključka


1. Vijeće Mjesnog odbora Petrova predlaže da se u Plan komunalnih aktivnosti (PKA) Gradske četvrti Gornji grad – Medveščak uvrste sljedeći prioriteti:

· kvalitetan popravak ograde na Kvaternikovom trgu, zapadno od Domjanićeve ulice (kod ljekarne);
· sanacija pločnika u Vlaškoj ulici, od Petrove crkve do Vlaške 95;
· sanacija dotrajalog pločnika na južnoj (parnoj) strani Petrove ulice, od k.br. 2 do križanja s Kamaufovom ulicom;
· sanacija dotrajalog pločnika na sjevernoj (neparnoj) strani Petrove ulice, od križanja s Babonićevom ulicom do kružnog toka u Domjanićevoj ulici;
· spuštanje rubnika na nogostupu kod pješačkog prijelaza na sjevernoj strani Kvaternikovog trga, zapadno od Domjanićeve ulice (ispred ljekarne);
· postavljanje klupe i česme s pitkom vodom u dvorištu Hrvatskog zavoda za transfuzijsku medicinu (HZTM) u Petrovoj 3;
· popravak rubnika uz zelenu površinu na Petretićevom trgu, na mjestima gdje su vidljiva oštećenja od uklonjene ograde;
· postavljanje ulične svjetiljke u parku u Ulici Jakova Gotovca, iza zgrada s parne strane;
· pregled i regulacija postojeće javne rasvjete u Ulici Jakova Gotovca na neparnoj strani te prilagođavanje u svrhu optimalne rasvijetljenosti i sigurnosti;
· produljenje zelene površine, odnosno sadnja trave i/ili ukrasnog cvijeća (prema procjeni hortikulturnih stručnjaka iz Zrinjevac d.o.o.) na sjevernoj strani Vlaške ulice, od križanja s Kamaufovom ulicom prema istoku, do k.br. 109; te od Vlaške ulice 111 do Vlaške 115;
· ozelenjavanje odmorišta uz klupu na desnoj strani Lobmayerovih stuba, pri spoju s Petrovom ulicom na primjeren način, primjerice, sadnjom dvaju stabala;
· uklanjanje sasušenog stabla bora u parku u Gotovčevoj ulici;
· uklanjanje sasušenog stabla bora u dvorištu kod ulaza u Hrvatski zavod za transfuzijsku medicinu (HZTM, Petrova 3);
· orezivanje stabala na platou između Vlaške 93, 93a i 93b;
· uređenje i lakiranje klupa u parku u ulici Jakova Gotovca;
· pregled sprava za djecu u parku u Ulici Jakova Gotovca te popravak i zamjena ili dopuna sprava na igralištu, prema potrebi;
· postavljanje dvije sprave za vježbanje za odrasle (street workout / orbitrek)
· postavljanje klupe za dojenje u parku u Ulici Jakova Gotovca;
· postavljanje biste skladatelja Jakova Gotovca na prostoru ispred Mjesnog odbora;
· zamjena zaštitne metalne ograde oko zelenih površina u Vlaškoj ulici (od k.br. 95 do 105); 
· zamjena zaštitne ograde zelene površine u Petrovoj ulici sa sjeverne strane kod k.br. 21 i 27;
· premještanje stalaka za bicikle („klamerica“) u Gotovčevoj ulici, s trenutne lokacije na nogostupu pred prozore MO Petrova (ispod konstrukcije tende);
· popravak betonskih ploča oko stabala i žardinjera na platou između Vlaške 93, 93a i 93b;
· postavljanje displeja Zagreb parkinga ispred bolnice u Petrovoj, s obavijestima o broju slobodnih mjesta u garažama na Kvaternikovom trgu i u Martićevoj ulici;
· ponovno postavljanje smjerokaza prema bolnicama Merkur, Vuk Vrhovec, KBC Šalata i Dječjoj bolnici Srebrnjak na sjevernoj strani Petrove ulice, kod k.br. 23

2. Ovaj Zaključak dostavlja se Vijeću Gradske četvrti Gornji grad – Medveščak daljnje postupanje. 

Predsjednica
Vijeća Mjesnog odbora Petrova

Saša Šegrt


	Na temelju članka 16. točka Pravila Mjesnog odbora Petrova, Vijeće Mjesnog odbora Petrova  na 2. sjednici, 7. srpnja 2025., donijelo je
Z A K LJ U Č A K
o regulaciji svjetlosne prometne signalizacije za pješake na križanju Petrove ulice i Ulice biskupa Josipa Galjufa
1. Vijeće MO Petrova predlaže nadležnom gradskom uredu da se vertikalna svjetlosna signalizacija na križanju Petrove ulice i Ulice biskupa Josipa Galjufa uredi na primjereniji način: da se pri paljenju zelenog svjetla za automobile upali i zeleno svjetlo za pješake koji se kreću istom putanjom, ili da pješak pritiskom na tipkalo automatski pali zeleno svjetlo na semaforu. 

2. Vijeće predlaže nadležnom gradskom Uredu da očevidom na terenu utvrdi primjerenu mogućnost realizacije navedenog u točki 1. Zaključka. 

3. Ovaj Zaključak dostavlja se Vijeću Gradske četvrti Gornji grad – Medveščak na znanje. 

Predsjednica
Vijeća Mjesnog odbora Petrova

Saša Šegrt


	Na temelju članka 16. točka Pravila Mjesnog odbora Petrova, Vijeće Mjesnog odbora Petrova  na 2. sjednici, 7. srpnja 2025., donijelo je
Z A K LJ U Č A K
o pregledu živice od šimšira na zelenoj površini na Petretićevom trgu 

1. Vijeće MO Petrova utvrdilo je da se mlada živica od šimšira posađena uz zelenu površinu na Petretićevom trgu mjestimično počela sušiti i venuti, naizgled zbog biljnih nametnika ili biljne bolesti. 

1. Vijeće MO Petrova traži od Zagrebačkog holdinga d.d., podružnice Zrinjevac d.o.o. da izvrši provjeru stanja živice na Petretićevom trgu i poduzme mjere za zaustavljanje širenja biljne bolesti i/ili nametnika te liječenje/zamjenu oštećene živice.

1. Ovaj Zaključak dostavlja se Vijeću Gradske četvrti Gornji grad – Medveščak na daljnje postupanje. 

